**Ramiro Paz Carbajal**, nado en Pontevedra o 29 de xuño de 1891 e finado no mesmo concello o 12 de novembro de 1936, foi un tipógrafo e político galego.

Traxectoria
-----------

Aos 13 anos trasladouse a Vigo, onde traballou como aprendiz de tipógrafo en *Faro de Vigo* e *El Pueblo Gallego*. Logo marchou a Arxentina de onde regresou en 1917. Ingresou na Agrupación Socialista de Pontevedra e en 1918 dirixiu *Acción Obrera*. En 1920 foi elixido presidente da Agrupación Socialista, presidente da Federación Obreira local e concelleiro de Pontevedra e dirixiu *Nueva Aurora*. En setembro de 1920 marchou outra vez a Arxentina, permanecendo en Buenos Aires ata 1922. Ao regreso estableceu unha imprenta propia "La Popular" con José Benito García Santiago. Acusado de militancia comunista, foi detido o 14 de abril de 1924 con Francisco Otero Juncal, Amando Guiance Pampín e Valeriano Barros. Participou na reorganización da Agrupación Socialista de Pontevedra "La Internacional" en maio de 1931 e dirixiu *La Hora* (1931-1933).

Placa en Pontevedra en memoria dos fusilados o 12 de novembro de 1936.
Foi elixido presidente da AS de Pontevedra en 1933. Pertenceu ao Comité Revolucionario Provincial de Pontevedra durante a folga xeral revolucionaria de 1934 polo que foi detido e a súa imprenta "La Popular" asaltada e destruída. En 1936 foi membro da Comisión Xestora da Deputación Provincial, presidente do Comité Provincial da Fronte Popular, presidente da Asociación Tipográfica e presidente da Federación Provincial Socialista de Pontevedra. En abril de 1936 foi elixido compromisario do PSOE por Pontevedra para a elección do novo Presidente da República.

Co golpe de Estado do 18 de xullo de 1936, foi detido o 20 de xullo e recluído na Escola Normal convertida en prisión. O 22 de outubro foi trasladado á Illa de San Simón onde permaneceu ata o 31, cando foi trasladado a Pontevedra. Xulgado en consello de guerra sumarísimo o 1 de novembro, foi condenado a morte. Foi fusilado na estrada de Campañó o 12 de novembro de 1936.

Querela arxentina contra os crimes do franquismo
------------------------------------------------

En 2019 a súa familia incorporouse á Querela arxentina contra os crimes do franquismo.

Notas
-----

1. ↑  Fundación Pablo Iglesias
2. ↑  *Galicia*, 16-3-1924, p. 1.
3. ↑  "Amalia Bóveda: "Aquí o futuro nos foi roubado, aquí o presente comeza a reclamalo"". *Praza Pública*. 2019-11-17. Consultado o 2019-11-18.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ramiro Paz Carbajal Modificar a ligazón no Wikidata*** |

### Bibliografía

* Marco, Aurora (2003). *Ramiro Paz Carbajal 1891-1936. Unha vida segada pola barbarie*. Noia: Toxosoutos. ISBN 84-96259-03-X.
* Marco, Aurora (2007). "O socialismo pontevedrés a comenzos do século XX. Ramiro Paz Carbajal (1891-1936)". *Claridade* (Fundación Luís Tilve). setembro (Especial homenaxe): 35–42. Consultado o 28 de xaneiro de 2021.

### Ligazóns externas

* 

* Ramiro Paz Carbajal na páxina web *Nomes e Voces*.
* Ficha na Fundación Luís Tilve
* Xenealoxía Ramiro Paz Carbajal (tipógrafo asasinado en 1936)

|  |  |
| --- | --- |
| Control de autoridades | 
* Wd: Q12398570
* WorldCat
* VIAF: 18323796
* BNE: XX1679787
* DBE: ramiro-paz-carbajal
* DSBE: 9725\_paz-carbajal-ramiro
* FAST: 1604988
* GND: 130158321
* ISNI: 0000 0000 3507 1993
* LCCN: n2005010095
* SUDOC: 085817473

 |